[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.10.2009

COM(2009) 573 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

27-ми годишен доклад относно антидъмпинговите, антисубсидийните и защитните мерки на Общността (2008 г.) [SEC(2009)1413]

ДОКЛАД НА КОМИСИЯТА ДОЕВРОПЕЙСКИЯ ПАРЛАМЕНТ

27-ми годишен доклад относно антидъмпинговите, антисубсидийните и защитните мерки на Общността (2008 г.)

Въведение

Настоящият доклад за 2008 г. е представен на Европейския парламент в съответствие с неговата резолюция от 16 декември 1981 г. относно антидъмпинговите мерки на Общността и доклада на комисията на Европейския парламент по промишленост, външна търговия, изследвания и енергетика.

Този кратък доклад прави преглед на основните акценти през 2008 г. и е придружен, както предходни години, от по-изчерпателен работен документ на службите на Комисията и подробни приложения. Настоящият доклад следва структурата на работния документ, като включва всичките му раздели за по-лесно намиране на по-изчерпателна информация.

Настоящият доклад и пълният текст на работния документ са достъпни и на адрес http://ec.europa.eu/trade/issues/respectrules/anti_dumping/legis/index_en.htm

1. Общ преглед на законодателството

Антидъмпинговите, антисубсидийните разследвания и разследванията за защитни мерки се провеждат на основание на основните регламенти на Съвета. В работния документ е направен преглед на съществуващото законодателство. Основните законодателни текстове, свързани с антидъмпинговите мерки и мерките срещу субсидирането, са наричани по-долу за краткост „основният(те) регламент(и)“.

2. Основни понятия

В точка 2 от работния документ се съдържа преглед на терминологията и процедурите, използвани в разследванията във връзка с инструментите за търговска защита (ИТЗ).

3. Преглед на инструментите за търговска защита — започна периодът на размисъл

В началото на 2008 г. комисарят по въпросите на търговията стигна до заключение, че е необходимо да се предостави повече време за размисъл, за да се преодолеят различията в становищата по по-нататъшната дейност по преразглеждане на инструментите за търговска защита (т.нар. процес „зелена книга“). Важно предварително условие за усъвършенстване на функционирането на системата за търговска защита е да се постигне по-пълен консенсус между заинтересованите страни относно прилагането на тези инструменти. Такъв консенсус все още не е постигнат нито в средите на промишлеността, нито в Европейския съвет, нито в Европейския парламент.

4. Държава със статут на пазарна икономика (СПИ)

За целите на антидъмпинговите разследвания дадена държава може да бъде считана за държава с изцяло пазарна икономика, ако отговаря на петте критерия, определени подробно в работния документ, прикачен към настоящия доклад.

През 2008 г. службите на Комисията продължиха работата по оценка на заявленията за предоставяне на СПИ, подадени от Китай, Виетнам, Армения, Казахстан и Монголия. През цялата година всичките пет държави продължиха да представят допълнителна информация в подкрепа на своите заявления.

Посочените държави са на различни етапи от своето развитие, също както са на различни етапи и оценките за предоставяне на СПИ.

Освен поредицата от двустранни срещи със съответните държави, през април 2008 г. бе проведено осмото заседание на работната група, разглеждаща СПИ за Китай. В резултат бе изготвен цялостен предварителен доклад за оценка, в който се отчита напредъкът, но също така се подчертава и наличието на известни пропуски. Докладът бе обсъден с държавите-членки през септември 2008 г. и получи тяхната единодушна подкрепа. Тясното сътрудничество с Китай ще продължи и през 2009 г.

В края на 2008 г. започна работата по обмисляне и изготвяне на следващия предварителен доклад за оценка по отношение на Виетнам. Очаква се докладът да бъде обсъден от държавите-членки в края на първото полугодие на 2009 г. През октомври 2008 г. се състоя заседание на Съвета за сътрудничество Казахстан—ЕС, на което бе обсъден въпросът за СПИ. Комисията имаше готовност за провеждане на мисия за допълнителна проверка в Монголия през есента на 2008 г. Вследствие на решение на монголското правителство обаче мисията трябваше да бъде отложена. Работата по досието на Армения се характеризираше със задълбочен анализ на информацията, получена от арменското правителство и от други източници.

5 Служител по изслушванията

2008 г. бе първата цялостна година от дейността на служителя по изслушванията в генерална дирекция „Търговия“, който започна дейността си през април 2007 г. Служителят по изслушванията административно е прикрепен към генералния директор на ГД „Търговия“, но действията му са независими. Той докладва на генералния директор.

Основната задача на служителя по изслушванията е да гарантира пълното упражняване на правата на защита в търговските процедури, започнати пред Европейската комисия. Също така служителят по изслушванията дава съвети на генералния директор на ГД „Търговия“ по въпроси, свързани с провеждането на справедлив процес и спазването на принципите на добрата администрация и с всякакви въпроси, възникнали в рамките на търговските процедури, когато това е необходимо.

През 2008 г. служителят по изслушванията получи 19 искания за изслушване в 11 антидъмпингови процедури (в това число една гаранция) и проведе 16 изслушвания. Служителят по изслушванията също така проведе две срещи на страните с противоречащи си интереси, на които заинтересованите страни, в това число промишлеността на Общността, производителите износители и вносителите, имаха възможността да изложат своите аргументи.

Докато изглежда, че най-често срещаната причина заинтересованите страни да се обръщат към служителя по изслушванията е била необходимостта от по-подробни разяснения в случай на отхвърляне на искания или аргументи, другите поставяни въпроси са били във връзка с качеството на неповерителните досиета, обхвата на продуктите, неоказването на съдействие, заключенията относно третиране като дружество, работещо в условията на пазарна икономика (ТДПИ)/индивидуално третиране (ИТ) или аргументите относно вредата и интереса на Общността.

По-подробна информация относно изслушванията и срещите, в това число и относно разглежданите въпроси, може да бъде намерена в работния документ към годишния доклад.

6. Информационни и комуникационни дейности / Двустранни контакти

Информационното бюро за търговска защита на малките и средните предприятия (МСП) бе създадено с оглед на сложността на процедурите по ИТЗ, по-специално за нуждите на МСП поради техните малки размери и разпръснатостта им. Неговата роля е да разглежда специфични за МСП въпроси и проблеми във връзка с ИТЗ, както от общо естество, така и по конкретни случаи. Една част от сайта за ИТЗ е посветена на МСП и препраща към звената за контакт с информационното бюро за търговска защита.

През 2008 г. тези звена за контакт получиха многобройни искания за информация, на които бе отговорено незабавно. Исканията се отнасяха както до самите процедури, така и до съдържанието на процедурите във връзка с ИТЗ.

Редица семинари по въпросите на ИТЗ бяха организирани за трети държави, а именно Индонезия, Сърбия, Йордания, Украйна, държавите от Съвета за сътрудничество в Персийския залив, Албания и Ливан. Освен това с Индия бяха проведени обсъждания във формат кръгла маса по въпросите на субсидирането.

7. Преглед на разследванията и мерките, свързани с антидъмпинга, антисубсидирането и защитните мерки

7.1. Общи въпроси

В края на 2008 г. в Общността са били действащи 128 антидъмпингови мерки (вж. приложение О) и 8 антисубсидийни мерки (вж. приложение П).

През 2008 г. 0,6 % от общия внос в Общността е бил обект на антидъмпингови или антисубсидийни мерки.

Следва да се отбележи, че подробна информация по въпросите, изложени по-долу, са представени в работния документ, прикачен към настоящия доклад. Позоваванията на приложенията към работния документ са посочени до заглавията на разделите.

7.2. Нови разследвания (вж. приложения А—Д и приложение Н)

През 2008 г. са започнати 20 разследвания[1]. В 5 от процедурите са били наложени временни мита. 16 случая са приключили с налагането на окончателни мита. 3 процедури са приключили без налагане на мерки. Позволено бе действието на други 2 антидъмпингови мерки да изтече и те да бъдат автоматично прекратени в края на 5-годишния им срок на действие.

7.3. Разследвания за преразглеждане

Разследванията за преразглеждане продължават да бъдат основна част от дейността на службите за ИТЗ. За периода 2004—2008 г. те са представлявали 62 % от общия брой започнати разследвания. В таблица 2 от работния документ са посочени статистически данни за периода 2004—2008 г.

7.3.1. Преразглеждания с оглед изтичане на срока на действие на мерките (вж. приложение Е)

В член 11, параграф 2 и член 18 от основните регламенти се предвижда изтичане на мерките след пет години, освен ако не бъде доказано посредством преразглеждане с оглед изтичане на срока на действие, че те трябва да продължат да се прилагат в първоначалната си форма.

През 2008 г. са започнати 7 преразглеждания с оглед изтичане на срока на действие на мерките. 9 такива преразглеждания са приключили с потвърждаване на митото за допълнителен 5-годишен период. 5 преразглеждания са приключили с прекратяване на мерките.

7.3.2. Междинни преразглеждания (вж. приложение Ж)

В член 11, параграф 3 и член 19 от основните регламенти се предвижда преразглеждане на мерките по време на тяхното действие. Преразглеждането може да бъде ограничено до аспекти, свързани с дъмпинга/субсидирането, или до такива, свързани с вредата.

През 2008 г. са започнати общо 13 междинни преразглеждания. 20 от тях са приключили с потвърждаване или изменение на митото. 6 преразглеждания са приключили с прекратяване на мерките.

7.3.3. „Други“ междинни преразглеждания (вж. приложение З)

През 2008 г. приключи също така серия от други преразглеждания, които не попадат в обхвата на член 11, параграф 3 или член 19 от основните регламенти или за които не е било публикувано известие за започване на преразглеждане в Официален вестник.

През 2008 г. 13 такива преразглеждания са приключили с потвърждаване или изменение на мерките, а едно — с прекратяване на мерките. Те се отнасят по-конкретно до, inter alia , ефективния мониторинг за спазването на гаранциите, действията по Договореността относно правилата и процедурите за уреждането на спорове в СТО, преустановяването на мерките и др.

7.3.4. Преразглеждания за нов износител (вж. приложение И)

В член 11, параграф 4 и член 20 от основните регламенти се предвижда съответно преразглеждане за „новодошли“ и „ускорено“ преразглеждане за определяне на индивидуален дъмпингов марж или индивидуално изравнително мито за новите износители, намиращи се в съответната държава износителка, които не са изнасяли продукта през периода на разследването. Тези износители трябва да докажат, че са същински нови износители и че в действителност са започнали да изнасят за Общността след края на периода на разследването. В качеството им на нови износители за тях може да бъде изчислено индивидуално мито, което обикновено е по-ниско от митото, приложимо за цялата страна.

През 2008 г. е започнало едно преразглеждане за нов износител.

7.3.5. Разследвания за усвояване (вж. приложение Й)

При наличието на достатъчно информация, че след първоначалния период на разследването и преди или непосредствено след налагането на мерките износните цени са се понижили или че не е настъпила или е настъпила само незначителна промяна в цените за препродажба или в производните от тях продажни цени на внесения в Общността продукт, може да бъде започнато преразглеждане за „усвояване“, което да установи дали мерките са оказали въздействие върху посочените по-горе цени. В тези случаи дъмпинговите маржове може да бъдат преизчислени и митото да бъде повишено, за да бъдат отчетени по-ниските износни цени. Възможността за провеждане на разследвания за „усвояване“ е включена в член 12 и член 19, параграф 3 от основните регламенти.

През 2008 г. няма започнато или приключено преразглеждане за „усвояване“.

7.3.6. Разследвания за практики за заобикаляне (вж. приложение К)

В член 13 и член 23 от основните регламенти се предвижда възможността дадено разследване да бъде отворено повторно, в случаите, когато са налице доказателства, че мерките се заобикалят.

През 2008 г. е започнато едно такова разследване. Едно разследване за практики за заобикаляне е приключило с удължаване на налагането на митото, а едно — без удължаване.

7.4. Разследвания за защитни мерки (вж. приложение Л)

През 2008 г. в ЕО не е имало действия във връзка със защитни мерки.

8. Налагане на антидъмпингови/антисубсидийни мерки

8.1. Последващи мерки

Последващите дейности по отношение на мерките в сила бяха в четири основни посоки: 1) предотвратяване на измамите; 2) наблюдение на търговските потоци и развитието на пазара; 3) подобряване на ефективността с подходящи инструменти и 4) реагиране на нередни практики. Тези дейности позволиха на службите за ИТЗ да проявяват повече предварителна инициатива в сферата на правоприлагането вместо само да реагират впоследствие.

8.2. Мониторинг на гаранциите (вж. приложения М и Р)

Мониторингът на гаранциите е част от дейностите по правоприлагане, като се има предвид, че гаранциите са вид антидъмпингови или антисубсидийни мерки. Гаранциите се приемат от Комисията само ако е сигурно, че те могат ефикасно да отстранят вредоносното действие на дъмпинга или субсидирането.

В началото на 2008 г. в сила са били 38 гаранции. През 2008 г. настъпиха следните промени в портфолиото на гаранциите: изтече срокът на гаранциите, поети от 3 дружества, а бяха приети 11 предложения за гаранции. Вследствие на това в края на 2008 г. са били в сила общо 46 гаранции.

9. Възстановявания (вж. приложение Ф)

В член 11, параграф 8 и член 21, параграф 1 от основните регламенти се дава право на вносителите да предявяват искане за възстановяване на съответните събрани мита, ако се докаже, че дъмпинговият/субсидийният марж, взет за основа за определяне на платените мита, е бил елиминиран или редуциран до ниво, по-ниско от нивото на действащото мито.

През 2008 г. са депозирани 25 нови заявления за възстановяване (обхващащи 55 искания). 9 случая са били приключени без пълно или частично възстановяване на мита, 3 заявления за възстановяване са били отхвърлени, а 6 заявления са били оттеглени.

10. Съдебен контрол: решения, взети от Съда на Европейските общности / Първоинстанционния съд

През 2008 г. Съдът на Европейските общности и Първоинстанционният съд са издали общо 8 решения в областта на антидъмпинга или антисубсидирането. Между тях в течение на годината те са дали и 10 определения по антидъмпингови въпроси и по въпроси, свързани със субсидиране. В работния документ се съдържа резюме на някои от решенията.

През 2008 г. са били депозирани 16 нови случая, 10 от които — пред Първоинстанционния съд, а 6 — пред Съда на Европейските общности.

В приложение Т от работния документ се съдържа списък на антидъмпинговите/и антисубсидийните дела в Първоинстанционния съд и в Съда на ЕО, по които в края на 2008 г. все още не е било взето решение.

11. Дейности в рамките на Световната търговска организация (СТО)

11.1. Уреждане на спорове в областта на антидъмпинговите, антисубсидийните и защитните мерки

СТО предвижда строга процедура за уреждане на спорове между нейни членове във връзка с прилагането на споразуменията в рамките на СТО.

През януари 2008 г. бе приет доклад на СТО, изготвен от експертната група на СТО през 2007 г., по случай, в който Норвегия оспори антидъмпинговите мерки на ЕС относно сьомгата. През 2008 г. ЕС предприе мерки в изпълнение на направените в доклада констатации.

През декември 2008 г. Индия подаде искане в СТО за провеждане на консултации с ЕС във връзка с действащите антидъмпингови и антисубсидийни мерки по отношение на полиетилентерефталат (РЕТ).

Повече подробности за тези случаи са изложени в работния документ, прикачен към настоящия доклад.

11.2. Други дейности на СТО

През първата половина на 2008 г. групата за преговори относно правилата в рамките на Програмата за развитие от Доха проведе заседание, за да обсъди първия проект на текст на председателството, разпространен през ноември 2007 г. Голяма част от държавите членки на СТО, в това число и ЕС, подчертаха, че текстът като цяло не е убедителен. Това се отнасяше по-конкретно за проектите на текстове за антидъмпинг и за субсидиите в сектора на рибарството. Редица членове призоваха председателството да изготви нов, по-издържан вариант във възможно най-кратки срокове. Основното събитие за годината бе конференцията на министрите, състояла се в края на юли, по време на която обаче не бе отделено конкретно внимание на правилата.

Едновременно с тези дейности продължи и участието на службите на Комисията в редовната работа на комитетите по антидъмпингови, антисубсидийни, изравнителни и защитни мерки. Комитетите проведоха по две редовни заседания, за да направят преглед на официалните уведомления и да повдигнат въпроси от специален интерес. В областта на антидъмпинговите мерки съответният комитет взе решение за нов общ формат на шестмесечните доклади за антидъмпинговите действия. Във връзка със субсидиите новото и пълно официално уведомление на ЕО от 2007 г. бе разгледано в рамките на съответния комитет и бяха дадени многобройни отговори на въпросите на членовете му.

12. Заключение

През 2008 г. значително нарасна броят на започнатите нови случаи в сравнение с предходната година, като също така се увеличи броят на наложените окончателни мерки. Констатиран бе обаче съществен спад в броя на разследванията, приключили без налагане на мерки, както и в броя на наложените временни мерки. По отношение на преразглежданията нивото на дейността като цяло в сравнение с 2007 г. спадна що се отнася до броя на започнатите, както и на приключените или прекратените преразглеждания.

Във връзка с процеса „зелена книга“ през 2008 г. бе достигнато до общо разбиране, че е необходимо повече време, за да се засили консенсусът относно функционирането на инструментите за търговска защита.

През 2008 г. службите за ИТЗ продължиха да провеждат разследвания в съответствие с най-високите изисквания. В този контекст службите продължиха да гарантират спазването на правата на всички страни по време на процедурите. Това бе първата цяла година в работата на служителя по изслушванията. На последно място, службите за ИТЗ постигнаха повишаване на осведомеността и разбирането по много от разглежданите въпроси посредством семинари, в които участваха редица различни заинтересовани страни, както и органи на трети държави.

[1] В таблица 1 от работния документ са посочени статистически данни за новите разследвания за периода 2003—2007 г., проведени в съответствие с разпоредбите на членове 5 и 10 от основните регламенти.